**COMUNICAT DE PRESĂ**

SCM Timişoara a fost acţionată în judecată la Tribunalul de Arbitraj Baschetbalistic (BAT) (înfiinţat de Federaţia Internaţională de Baschet) de către Nikolov Hristo, Shiloh Kyle, Milosevic Nenad şi Derrick Low, foşti jucători ai Asociaţiei Baschet Club Timişoara. Facem precizarea că aceşti jucători nu au avut contracte încheiate cu SCM Timişoara şi nici acorduri arbitrale prin care să se confere jurisdicţie unei instanţe arbitrale internaţionale.

De altfel, raporturile juridice ale acestor persoane faţă de o terţă persoană (Asociaţia Baschet Club Timişoara) s-au încheiat, desfăşurat şi epuizat la un moment în care SCM Timişoara nici măcar nu era înfiinţată, adică în vara anului 2015. SCM Timișoara a luat ființă în data de 7 noiembrie 2015.

Într-un mod cu totul surprinzător şi prin încălcarea jurisprudenţei anterioare clare a Tribunalului de Arbitraj Baschetbalistic, acţiunile acestor jucători au fost admise şi în contradictoriu cu SCM Timişoara.

Aceste hotărâri arbitrale astfel pronunţate sunt emise cu un vădit exces de putere, contrar tuturor normelor juridice aplicabile, întrucât aceşti reclamanţi nu au avut niciun raport juridic cu clubul nostru şi în egală măsură nu au avut niciun acord arbitral încheiat prin care Tribunalului de Arbitraj Baschetbalistic să i se ofere competenţă în a judeca orice aspect ce ţine de clubul SCM Timişoara raportat la aceşti jucători.

**Facem precizarea că aceste hotărâri arbitrale nu produc efecte pe teritoriul român decât în măsura în care ar fi recunoscute în dreptul intern** printr-o procedură de autorizare a executării în acea țară a unei sentințe arbitrale. Din punct de vedere legal, acest aspect este imposibil a se realiza.

Faţă de aceste hotărâri arbitrale pe care le considerăm în mod vădit nelegale şi netemeinice, **SCM Timişoara îşi rezervă dreptul de a urma căile legale prevăzute de normele în vigoare la momentul de faţă**.

SCM Timișoara, club de drept public aparținând Consiliului Local Timișoara, nu a avut, nu are și probabil nu va avea niciodată bază legală în a plăti retroactiv sume de bani unor terți cu care nu a avut niciodată raporturi contractuale. Deși respectă dreptul sportivilor de a-și apăra interesele specifice și de a fi respectați pentru munca lor, SCM Timișoara va alege întotdeauna să respecte legislația românească în vigoare, nu va putea face niciodată rabat de la cheltuirea banilor publici și va investi doar în conformitate cu principiile fiscale legale.

PREȘEDINTE SECȚIE DE BASCHET PREȘEDINTE SCM TIMIȘOARA

Ilie Trițoiu Radu Țoancă